Alexandre Grenier

Alexandre Grenier (sündinud 5. septembril 1991 Lavalis Québecis) on Kanada jäähokimängija, kes mängib ründajana Šveitsi kõrgliiga klubis SCL Tigers.

Ta alustas jäähoki mängimist Québeci provintsi noorteliigades. 2011. aastal valis Vancouver Canucks ta NHL-i draftis 90. valikuna.

Hooaja 2012–13 esimeses pooles mängis ta Austria kõrgliiga klubis Salzburgi EC Red Bull. Seejärel naasis ta Põhja-Ameerikasse, mängides hooaja teises pooles American Hockey League'i klubis Chicago Wolves ja ECHL-i klubis Kalamazoo Wings. Alates järgmisest hooajast mängis ta AHL-is Utica Cometsi ridades. Hooajal 2014–15 jõudis ta Cometsiga Calder Cupi finaali, kus kaotati Manchester Monarchsile mängudega 1:4.

NHL-is debüteeris Grenier Canucksi meeskonnas 18. novembril 2015 mängus Winnipeg Jetsi vastu. Hooaegadel 2015–16 ja 2016–17 sai ta NHL-is väljakule kokku üheksas mängus, kuid ei saanud neis kirja ühtegi resultatiivsuspunkti. Samal ajal jätkas ta mängimist Cometsis. Hooajal 2017–18 mängis ta AHL-i klubis Springfield Thunderbirdsis ja järgmisel hooajal Laval Rocketis. Aastatel 2017 ja 2018 valiti Grenier AHL-i tähtede mängule.

2019. aasta oktoobris liitus ta Saksamaa kõrgliiga klubiga Iserlohn Roosters. Hooaja 2019–20 teises pooles mängis ta laenul Šveitsi kõrgliiga klubis Lausanne HC, kuid naasis seejärel Roostersi. 2021. aasta aprillis sõlmis ta üheaastase lepingu SCL Tigersiga.

Välislingid 
 Alexandre Grenier NHL.com lehel
 Alexandre Grenier hockeydb.com lehel

Kanada jäähokimängijad
Vancouver Canucksi mängijad
Sündinud 1991